[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.10.2006

COM(2006) 645 τελικό

2006/0209 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

- Αντικείμενο

Η παρούσα πρόταση της Επιτροπής έχει ως αντικείμενο την τροποποίηση του κανονισμού (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας[1], προκειμένου να καταστεί σύμφωνος με την απόφαση 1999/468/ΕΟΚ, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[2], όπως τροποποιήθηκε τελευταία από την απόφαση 2006/512/ΕΚ του Συμβουλίου της 17ης Ιουλίου 2006[3].

- Πλαίσιο

Η απόφαση 2006/512/ΕΚ εισήγαγε νέο τρόπο άσκησης των εκτελεστικών αρμοδιοτήτων, την κανονιστική διαδικασία με έλεγχο. Είναι πλέον αναγκαίο να ακολουθείται η κανονιστική διαδικασία με έλεγχο για τη λήψη μέτρων γενικής φύσης με τα οποία τροποποιούνται μη ουσιαστικά στοιχεία βασικών νομοθετικών πράξεων που εκδίδονται σύμφωνα με τη διαδικασία του άρθρου 251 της Συνθήκης, μεταξύ άλλων με τη διαγραφή ορισμένων από τα στοιχεία αυτά ή με τη συμπλήρωση της πράξης με την προσθήκη νέων μη ουσιαστικών στοιχείων.

Πιο συγκεκριμένα, αυτή η νέα διαδικασία πρέπει να εφαρμόζεται όταν πρόκειται για την αφαίρεση, την τροποποίηση ή την αντικατάσταση των παραρτημάτων της βασικής πράξης ή την προσαρμογή τους στην επιστημονική και τεχνική πρόοδο. Αντίθετα, θα συνεχισθεί η εφαρμογή της συνήθους κανονιστικής διαδικασίας στις περιπτώσεις που η Επιτροπή χορηγεί παρέκκλιση από την εφαρμογή διατάξεων μιας βασικής πράξης ή των παραρτημάτων της σε κάποιο κράτος μέλος.

Καθόσον η εν λόγω απόφαση εφαρμόζεται από την έναρξη ισχύος της, ήτοι από τις 23 Ιουλίου 2006, απαιτείται η προσαρμογή όλων των νομικών πράξεων που περιλαμβάνουν κανονιστική διαδικασία.

- Περιεχόμενο

Το άρθρο 8 παράγραφοι 1, 3 και 4, καθώς και το άρθρο 11 του κανονισμού (ΕΚ) αριθ. 3922/91 εξουσιοδοτούν την Επιτροπή, μέσω της κανονιστικής διαδικασίας, να διαγράψει, να τροποποιήσει ή να προσαρμόσει τα κοινά πρότυπα του παραρτήματος III.

Συνεπώς, χρειάζεται να τροποποιηθεί ο εν λόγω κανονισμός προκειμένου να εγκριθούν τα εκτελεστικά μέτρα με τη νέα κανονιστική διαδικασία με έλεγχο.

Η απόφαση 2006/512/ΕΚ προβλέπει επίσης στην περίπτωση που, για επιτακτικούς λόγους ανωτέρας βίας, δεν είναι δυνατόν να τηρηθούν οι συνήθως εφαρμοζόμενες προθεσμίες στο πλαίσιο της διαδικασίας με έλεγχο, ότι η Επιτροπή μπορεί να εφαρμόσει τη διαδικασία επείγουσας ανάγκης που αναφέρεται στο άρθρο 5α παράγραφος 6 της εν λόγω απόφασης. Αυτή η διαδικασία έκτακτης ανάγκης, η οποία επιτρέπει ιδίως την άμεση εφαρμογή των μέτρων με τα οποία συμφωνεί η αρμόδια επιτροπή, είναι αναγκαία ειδικότερα για τη λήψη ορισμένων μέτρων, όταν πρόκειται για τη διατήρηση επαρκούς επιπέδου ασφάλειας πτήσεων. Κατά συνέπεια, προτείνεται η διαδικασία αυτή αντί εκείνης του άρθρου 8 παράγραφος 1 δεύτερο εδάφιο και του άρθρου 11 παράγραφος 1.

Επειδή επείγει η έγκριση των νέων κανόνων της διαδικασίας επιτροπής όσον αφορά τις πράξεις που βρίσκονται στο τελευταίο στάδιο της νομοθετικής διαδικασίας, είναι αναγκαίο να εκδοθεί ο παρών κανονισμός από το Ευρωπαϊκό Κοινοβούλιο και το Συμβούλιο πριν τα τέλη του 2006.

- Νομική βάση

Άρθρα 80 και 2 της συνθήκης ΕK.

- Αρχή της επικουρικότητας

Η παρούσα πρόταση εμπίπτει στην αποκλειστική αρμοδιότητα της Επιτροπής. Συνεπώς, η αρχή της επικουρικότητας δεν ισχύει.

- Αρχή της αναλογικότητας

Στην παρούσα πρόταση τηρείται η αρχή της αναλογικότητας, διότι οι τροποποιήσεις περιορίζονται στα απολύτως αναγκαία για τη συμμόρφωση του κανονισμού (ΕΚ) αριθ. 3922/91 με την απόφαση 2006/512/ΕΚ.

- Επιλογή νομοθετικού μέσου

Το προτεινόμενο μέσο είναι κανονισμός. Πρόκειται για το μόνο κατάλληλο νομοθετικό μέσο, δεδομένου ότι η παρούσα πρόταση αφορά την τροποποίηση υπάρχοντος κανονισμού.

- Δημοσιονομικές επιπτώσεις

Η παρούσα πρόταση δεν έχει επιπτώσεις επί του κοινοτικού προϋπολογισμού.

2006/0209 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2,

την πρόταση της Επιτροπής[4],

τη γνώμη της Ευρωπαϊκής Οικονομικής και Κοινωνικής Επιτροπής[5],

τη γνώμη της Επιτροπής των Περιφερειών[6],

Αποφασίζοντας σύμφωνα με τη διαδικασία του άρθρου 251 της Συνθήκης[7],

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3922/91[8] προβλέπει, στο παράρτημα ΙΙΙ, κοινούς κανόνες ασφάλειας πτήσεων, τα οποία εφαρμόζονται για την εκμετάλλευση και τη συντήρηση αεροσκαφών, καθώς και για τα πρόσωπα και τους οργανισμούς που αναλαμβάνουν τα καθήκοντα αυτά. Αυτοί οι εναρμονισμένοι κανόνες ασφάλειας πτήσεων εφαρμόζονται σε όλα τα αεροσκάφη που χρησιμοποιούνται από κοινοτικούς αερομεταφορείς, είτε είναι νηολογημένα σε κράτος μέλος είτε σε τρίτη χώρα.

(2) Τα άρθρα 8 και 11 του εν λόγω κανονισμού εξουσιοδοτούν την Επιτροπή να προσαρμόσει ή να συμπληρώσει τους κοινούς κανόνες του παραρτήματος ΙΙΙ, ή να απαλλάξει ένα κράτος μέλος από την εφαρμογή τους, σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[9].

(3) Η απόφαση 1999/468/ΕΚ τροποποιήθηκε με την απόφαση 2006/512/ΕΚ, η οποία θέσπισε κανονιστική διαδικασία με έλεγχο για την έκδοση μέτρων γενικής εμβέλειας που έχουν ως αντικείμενο την τροποποίηση μη ουσιαστικών στοιχείων μιας βασικής πράξης, η οποία έχει εκδοθεί σύμφωνα με τη διαδικασία που αναφέρεται στο άρθρο 251 της Συνθήκης, μεταξύ άλλων με την κατάργηση ορισμένων από τα στοιχεία αυτά ή με τη συμπλήρωσή τους με την προσθήκη νέων μη ουσιαστικών στοιχείων.

(4) Είναι σκόπιμο, συνεπώς, να ακολουθηθεί η κανονιστική διαδικασία με έλεγχο για τη λήψη μέτρων γενικής φύσης με τα οποία τροποποιούνται μη ουσιαστικά στοιχεία του κανονισμού (ΕΟΚ) αριθ. 3922/91.

(5) Όταν, εξαιτίας επιτακτικών λόγων ανωτέρας βίας, συνδεόμενων με τη διατήρηση επαρκούς επιπέδου της ασφάλειας πτήσεων, δεν είναι δυνατόν να τηρηθούν οι συνήθως εφαρμοζόμενες προθεσμίες στο πλαίσιο της διαδικασίας με έλεγχο, η Επιτροπή πρέπει να μπορεί να εφαρμόσει τη διαδικασία επείγουσας ανάγκης που αναφέρεται στο άρθρο 5α παράγραφος 6 της εν λόγω απόφασης 1999/468/ΕΚ για τη λήψη ορισμένων μέτρων.

(6) Ο κανονισμός (ΕΚ) αριθ. 3922/91 πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3922/91 τροποποιείται ως εξής:

1) Το άρθρο 8 τροποποιείται ως εξής :

α) Στην παράγραφο 3, το τέταρτο εδάφιο αντικαθίσταται από το ακόλουθο κείμενο:

"Σε αυτήν την περίπτωση, η Επιτροπή κοινοποιεί την απόφαση σε όλα τα κράτη μέλη, τα οποία δικαιούνται να εφαρμόσουν το μέτρο αυτό. Είναι επίσης δυνατόν να τροποποιηθούν οι σχετικές διατάξεις του παραρτήματος III σύμφωνα με το άρθρο 11 έτσι ώστε να ανταποκρίνονται στο εν λόγω μέτρο."

β) Στην παράγραφο 4, το τέταρτο εδάφιο αντικαθίσταται από το ακόλουθο κείμενο:

"Σε αυτήν την περίπτωση, η Επιτροπή κοινοποιεί την απόφαση σε όλα τα κράτη μέλη, τα οποία δικαιούνται να εφαρμόσουν το μέτρο αυτό. Είναι επίσης δυνατόν να τροποποιηθούν οι σχετικές διατάξεις του παραρτήματος III σύμφωνα με το άρθρο 11 έτσι ώστε να ανταποκρίνονται στο εν λόγω μέτρο."

2) Το άρθρο 11 τροποποιείται ως εξής :

α) Η παράγραφος 1 αντικαθίσταται από το ακόλουθο κείμενο:

"Η Επιτροπή επιφέρει, σύμφωνα με την κανονιστική διαδικασία με έλεγχο που αναφέρεται στο άρθρο 12 παράγραφος 3, στους τεχνικούς κανόνες και τις κοινές διοικητικές διαδικασίες που περιέχει το παράρτημα III, τις τροποποιήσεις που έχουν καταστεί αναγκαίες λόγω της επιστημονικής και της τεχνικής προόδου. Για λόγους ανωτέρας βίας, η Επιτροπή μπορεί να προσφύγει στην έκτακτη διαδικασία που αναφέρεται στο άρθρο 12 παράγραφος 4."

β) Στην παράγραφο 2, οι λέξεις "στο άρθρο 12" αντικαθίστανται από τις λέξεις " στο άρθρο 12 παράγραφος 3".

3) Το άρθρο 12 αντικαθίσταται από το ακόλουθο κείμενο:

" Άρθρο 12

1. Την Επιτροπή επικουρεί η επιτροπή ασφάλειας πτήσεων, εφεξής καλούμενη "επιτροπή".

2. Στις περιπτώσεις που γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, λαμβανομένων υπόψη των διατάξεων του άρθρου 8 της εν λόγω απόφασης.

Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ είναι διάρκειας τριών μηνών.

3. Σε περίπτωση που γίνεται αναφορά στην παρούσα παράγραφο, εφαρμόζονται το άρθρο 5α παράγραφοι 1 έως 4 και το άρθρο 7 της απόφασης 1999/468/EΚ, λαμβανομένων υπόψη των διατάξεων του άρθρου 8 της εν λόγω απόφασης..

4. Σε περίπτωση που γίνεται αναφορά στην παρούσα παράγραφο, εφαρμόζονται το άρθρο 5α παράγραφοι 1, 2 και 6 και το άρθρο 7 της απόφασης 1999/468/ΕΚ, λαμβανομένων υπόψη των διατάξεων του άρθρου 8 της εν λόγω απόφασης."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ L 373 της 31.12.1991, σ. 4. Κανονισμός όπως τροποποιήθηκε τελευταία από τον κανονισμό (ΕΚ) αριθ.…/2006 (ΕΕ L… της …2006, σ. …).

[2] EE L 184 της 17.7.1999, σ. 23.

[3] ΕΕ L 200 της 22.7.2006, σ. 11.

[4] ΕΕ C […] της […], σ. […].

[5] ΕΕ C […] της […], σ. […].

[6] ΕΕ C […] της […], σ. […].

[7] ΕΕ C […] της […], σ. […].

[8] ΕΕ L 373 της, 7.9.1991, σ. 4, όπως τροποποιήθηκε τελευταία από τον κανονισμό (ΕΚ) αριθ. …/2006 (ΕΕ L … της ……..2006, σ. …).

[9] EE L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/EΚ (ΕΕ L 200 της 22.7.2006, σ. 11).